Gunnar Egill Egilsson , lögmaður Zuism , í dómsal í Héraðsdómi Reykjavíkur í morgun . Vísr / Vilhelm Lögmaður trúfélagsins Zuism hélt áfram uppi alvarlegum ásökunum á hendur starfsmanni sýslumannsins á Norðurlandi eystra við aðalmeðferð máls félagsins á hendur íslenska ríkinu í Héraðsdómi Reykjavíkur í dag . Lögmaðurinn sagði fjármunum Zuism haldið í gíslingu og að félagið væri þess vegna á barmi þrots . Ríkislögmaður sagði það „ afar sérstakt “ að persóna starfsmannsins væri dregin inn í málið . Zuism stefndi ríkinu vegna þess að Fjársýsla ríkisins , að beiðni sýslumannsins á Norðurlandi eystra sem hefur eftirlit með trúfélögum , stöðvaði greiðslur á sóknargjöldum í upphafi árs . Sýslumaður vísar til óvissu um að Zuism uppfylli skilyrði laga um trú - og lífsskoðunarfélög . Þegar sóknargjöld eru reiknuð út er miðað við félagafjölda 1. desember árið á undan . Samkvæmt því ætti Zuism að fá 17,6 milljónir króna í sóknargjöld á þessu ári . Öðru dómsmáli Zuism gegn íslenska ríkinu lauk með sýknu ríkisins í Héraðsdómi Reykjavíkur í nóvember síðastliðnum . Ríkið var sýknað af greiðslu dráttarvaxta á sóknargjöldum til Zuism sem haldið var eftir á meðan greitt var úr hver færi með yfirráð í trúfélaginu frá 2016 - 2017 . Einnig hafnaði héraðsdómur að skaðabótaskylda ríkisins yrði viðurkennd í málinu . Meint óvissa um formennsku á meðal deilumála Málið er enn litað deilum um forráð félagsins . Forstöðumaður Zuism er Ágúst Arnar Ágústsson . Eini stjórnarmaður sem vitað er um er bróðir hans Einar . Saman hafa Einar og Ágúst Arnar verið nefndir Kickstarter-bræður í fjölmiðlum vegna umdeildra safnana þeirra á fjáröflunarsíðunni Kickstarter . Hópur fólks sem vildi mótmæla sóknargjaldakerfinu og lagaumhverfi trúfélaga tók yfir félagið árið 2015 . Hópurinn auglýsti að Zuism myndi endurgreiða sóknargjöld til félaga og þá hópuðust rétt rúmlega 3.000 manns í félagið . Á þeim tímapunkti byrjaði Zuism fyrst að eiga rétt á tugum milljóna frá ríkinu í formi sóknargjalda . Í kjölfarið gaf Ágúst Arnar sig fram og krafðist þess að fá yfirráð sín aftur viðurkennd en það er m.a. meint óvissa um formennsku hans sem deilt er um í málinu . Forsvarsmenn Zusim voru ekki viðstaddir aðalmeðferð málsins í héraðsdómi í dag en þeir hafa ekki svarað ítrekuðum fyrirspurnum Vísis um fjárreiður félagsins . Gunnar Egill Egilsson lögmaður Zuism hóf mál sitt á því að nefna tölvupóstsamskipti í aðdraganda aðalmeðferðarinnar , sem gæfu tilefni til að staldra örlítið við . Hann sakaði í því samhengi Halldór Þormar Halldórsson , fulltrúa sýslumannsins á Norðurlandi eystra , um að „ föndra gögn inn í málið “ fyrir hönd ríkisins . Vísaði Gunnar Egill til þess að Zuism sem trúfélag hefði ítrekað kvartað undan Halldóri Þormari við hinar ýmsu stofnanir ríkisins og auk þess lagt fram kæru á hendur honum til lögreglu . Það sæti furðu að hann hafi afskipti af málinu sem hér um ræðir og að flestir hafi „ gleypt hrátt það sem stafar frá þessum ágæta Halldóri . “ Bræðurnir Ágúst Arnar ( t.v. ) og Einar ( t.h. ) Ágústssynir eru einu skráðu stjórnarmenn Zuism eftir að Sóley Rut Magnúsdóttir , kona Einars , sagði sig úr stjórn í vor . Einar hlaut 3 ára og 9 mánaða fangelsisdóm vegna fjársvika í fyrra . Vísir Gunnar Egill hefur áður sett fram alvarlegar ásakanir á hendur Halldóri Þormari í málarekstri Zuism gegn ríkinu , nú síðast í nóvember . Gunnar Egill sakaði þá Halldór Þormar m.a. um að hafa unnið með fyrrverandi stjórnendum Zuism að yfirtöku Zuism , um að hafa borið ljúgvitni , eytt opinberum gögnum og hunsað erindi Ágústs Arnars ítrekað . Félagið á barmi þrots og getur ekki áfrýjað Þá byggði Gunnar Egill mál sitt m.a. á því að ríkið hefði talið vafa leika á um það hver gegndi stöðu forstöðumanns Zuism , þrátt fyrir að félagið hefði svarað því á sínum tíma að það væri Ágúst Arnar . Halldór Þormar hefði aftur búið til vafa um það hver væri skráður forstöðumaður og látið hjá líða í marga mánuði að svara erindum félagsins . Um væri að ræða „ lögfræðilega loftfimleika “ . Gunnar Egill sagði jafnframt að það sem nú væri í gangi væri ekkert annað en „ tilraunir sýslumanns til að bregða fæti fyrir “ málarekstur félagsins á hendur ríkinu og breiða yfir ólögmæt vinnubrögð sín . Þá sé staðreyndin sú að Zuism hafi ekki fjárhagslegan þrótt til að áfrýja dómnum sem féll í nóvember , þar sem héraðsdómur úrskurðaði að þeir fengju ekki dráttarvexti af sóknargjöldum sem haldið var eftir árið 2016 - 2017 . Þá hélt hann því fram að fjármunum félagsins væri haldið í gíslingu , það væri á barmi þrots , og hefði ekki kost á að greiða Gunnari Agli sjálfum fullnægjandi upphæð fyrir vinnu sína . Undirbúningur fyrir málið hefði þess vegna verið í lágmarki . Þess má geta að í ársskýrslu sem Ágúst Arnar skilaði sýslumannsembættinu fyrir árið 2018 sankar Zuism að sér eignum . Árið 2017 sagðist félagið hafa átt 52,2 milljónir krónur í „ aðrar eignir sem máli skipta “ . „ Ekki nokkur skapaður hlutur “ komið úr úr kvörtunum Guðrún Sesselja Arnardóttir ríkislögmaður áréttaði í máli sínu að ríkislögmaður hefði ekkert að gera með hvaða starfsmaður sýslumanns færi með málið . Þá liggi ekki fyrir nein gögn um kvartanir og kæru á hendur Halldóri Þormari í málinu . Ekki liggi heldur fyrir að „ nokkur skapaður hlutur “ hafi komið út úr áðurnefndum kvörtunum og kæru . Þá væri það afar sérstakt að persóna starfsmanns sýslumanns væri dregin inn í málið . Ekki væri einu sinni skýrt hvað sá angi málsins snerist nákvæmlega um . Það virtist jafnframt mjög persónulegt . Allar athugasemdir eru á ábyrgð þeirra er þær rita . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .